Anne Sverdrup-Thygeson

Anne Aslaug Sverdrup-Thygeson (født 1966) er en norsk biolog, forfatter og professor ved Norges miljø- og biovitenskapelige universitet på Ås.

 Yrkesliv 
Anne Sverdrup-Thygeson forsker og underviser i naturforvaltning, insektøkologi og skogens biomangfold. Hun er også kjent som formidler av kunnskap om artsmangfold og natur, gjennom foredrag og medier.  

Sverdrup-Thygeson har en doktorgrad i biologi fra Universitetet i Oslo (2000), med tilleggsutdanning innen blant annet historie og journalistikk fra andre universiteter. Hun har tidligere arbeidet som skogsøkolog i NORSKOG og som seniorforsker i Norsk institutt for naturforskning.

 Forfatterskap 
Hun har publisert mer enn 80 internasjonale fagartikler innen bevaringsbiologi, og gitt ut flere bøker som er oversatt til mer enn 25 språk. 

Insektenes planet ble i 2019 kåret til en av de ti viktigste bøkene om vitenskap av Smithsonian Institution i USA. Boken Insektenes planet ble nominert til Brageprisen, På naturens skuldre til Kritikerprisen, og Skogen ble nominert til både Brageprisen og Bokhandlerprisen.

Hennes første roman, Eremittsommer, planlegges utgitt i 2026.

 Utmerkelser 
For sitt engasjement mottok Sverdrup-Thygeson i 2018 Bonnevieprisen for arbeidet med formidling av biologifaget. I 2020 ble hun tildelt Norges forskningsråds formidlingspris og i  2023 mottok hun Akademikerprisen for å ha «tatt på seg oppgaven å være titusenvis av små og stemmeløse arter sitt fremste talerør i en tid der naturmangfold er under sterkt press over hele verden». Hun ble høsten 2023 utnevnt til æresdoktor ved Sveriges Lantbruksuniversitet. I 2024 fikk hun Naturviterprisen.

 Bibliografi 

 2018: Insektenes planet (sakprosa), JM Stenersens forlag,  ISBN 978-82-720-1650-9
 2019: Insektenes hemmeligheter (sakprosa for barn, ill. Nina Marie Andersen), Kagge forlag, ISBN 978-82-489-2440-1
 2020: På naturens skuldre (sakprosa), Kagge forlag,  ISBN 978-82-489-2640-5
 2020: Dovendyret og sommerfuglen (sakprosa for barn, ill. Bård Sletvold Torkildsen), Vigmostad & Bjørke) ISBN 978-82-419-1995-4
 2021: Insekter i Norge (sakprosa), Kagge forlag,  ISBN 978-82-489-2839-3
 2023: Skogen (sakprosa), Kagge forlag, ISBN 978-82-489-3306-9

 Referanser 

Kategori:Professorer ved Norges miljø- og biovitenskapelige universitet
Kategori:Norske biologer
Kategori:Norske entomologer
Kategori:Norske forfattere